b'\n_START_ARTICLE_\nGheorgheni\n_START_SECTION_\nGeografie\n_START_PARAGRAPH_\nOra\xc8\x99ul este situat \xc3\xaen partea de est a Depresiunii Gheorgheni (sinonim: Depresiunea Giurgeului). Aceasta este prima depresiune strab\xc4\x83tut\xc4\x83 de r\xc3\xa2ul Mure\xc8\x99. Ora\xc8\x99ul Gheorgheni este traversat de la est spre vest de c\xc4\x83tre r\xc3\xa2ul Belcina, un afluent al Mure\xc8\x99ului, extinz\xc3\xa2ndu-se de-a lungul acestuia, pe aceea\xc8\x99i direc\xc8\x9bie est-vest. Localitatea se afl\xc4\x83 la altitudinea de 810 m.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia municipiului Gheorgheni se ridic\xc4\x83 la 18.377 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 20.018\xc2\xa0locuitori. Majoritatea locuitorilor sunt maghiari (83,74%). Principalele minorit\xc4\x83\xc8\x9bi sunt cele de rom\xc3\xa2ni (9,05%) \xc8\x99i romi (2,37%). Pentru 4,76% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt romano-catolici (76,64%), dar exist\xc4\x83 \xc8\x99i minorit\xc4\x83\xc8\x9bi de ortodoc\xc8\x99i (8,74%), reforma\xc8\x9bi (5,81%) \xc8\x99i bapti\xc8\x99ti (1,09%). Pentru 5,04% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83._NEWLINE_Gheorgheni - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia\n_START_SECTION_\nCartiere\n_START_PARAGRAPH_\nOra\xc8\x99ul are trei cartiere: Bucin, Florilor \xc8\x99i Revolu\xc8\x9biei. Pe l\xc3\xa2ng\xc4\x83 acestea, mai sunt zona de centru, precum \xc8\x99i zonele locuite, foarte extinse, aflate la marginea acestor cartiere. O popula\xc8\x9bie \xc3\xaensemnat\xc4\x83 a ora\xc8\x99ului locuie\xc8\x99te \xc3\xaen partea de sus a ora\xc8\x99ului, numit\xc4\x83 de localnici Felszeg.\n_START_SECTION_\n\xc3\x8env\xc4\x83\xc8\x9b\xc4\x83m\xc3\xa2nt\n_START_PARAGRAPH_\nExist\xc4\x83 patru licee, dintre care unul are limba de predare limba rom\xc3\xa2n\xc4\x83 (\xe2\x80\x9eLiceul Teoretic Sf\xc3\xa2ntu Nicolae\xe2\x80\x9d) \xc8\x99i trei au limba de predare limba maghiar\xc4\x83 (\xe2\x80\x9eLiceul Teoretic Salamon Ern\xc5\x91\xe2\x80\x9d, \xe2\x80\x9eGrup \xc8\x98colar Construc\xc8\x9bii de Ma\xc8\x99ini\xe2\x80\x9d \xc8\x99i \xe2\x80\x9eColegiul Tehnic Batthy\xc3\xa1ny Ign\xc3\xa1c\xe2\x80\x9d). Dintre acestea Liceul Teoretic Sf\xc3\xa2ntu Nicolae \xc8\x99i Liceul Teoretic Salamon Ern\xc5\x91 sunt licee teoretice, iar Grupul \xc8\x98colar Construc\xc8\x9bii de Ma\xc8\x99ini \xc8\x99i Colegiul Tehnic Batthy\xc3\xa1ny Ign\xc3\xa1c sunt licee tehnologice, primul av\xc3\xa2nd \xc3\xaen mare parte profil tehnic, iar cel de-al doilea profil servicii._NEWLINE_Exist\xc4\x83 trei gimnazii: \xe2\x80\x9e\xc8\x98coala Fogarassy Mih\xc3\xa1ly\xe2\x80\x9d (fosta \xc8\x98coal\xc4\x83 nr. 1), \xe2\x80\x9e\xc8\x98coala Vaskertes\xe2\x80\x9d (fosta \xc8\x98coal\xc4\x83 nr. 6) \xc8\x99i \xe2\x80\x9e\xc8\x98coala K\xc3\xb3s K\xc3\xa1roly\xe2\x80\x9d (fosta \xc8\x98coal\xc4\x83 nr. 2). Cele trei gimnazii au limba de predare limba maghiar\xc4\x83. De asemenea, Liceul Teoretic Sf\xc3\xa2ntu Nicolae, are \xc8\x99i clase gimnaziale, cu limba de predare limba rom\xc3\xa2n\xc4\x83._NEWLINE_Dou\xc4\x83 universit\xc4\x83\xc8\x9bi au deschis aici centre de \xc3\xaenv\xc4\x83\xc8\x9b\xc4\x83m\xc3\xa2nt: Babe\xc8\x99-Bolyai (Cluj-Napoca), \xc3\xaenv\xc4\x83\xc8\x9b\xc4\x83m\xc3\xa2nt la zi, de 3 ani, nivel de licen\xc8\x9b\xc4\x83, \xc8\x99i Hyperion (Bucure\xc8\x99ti), \xc3\xaenv\xc4\x83\xc8\x9b\xc4\x83m\xc3\xa2nt la distan\xc8\x9b\xc4\x83.\n_START_SECTION_\nObiectiv memorial\n_START_PARAGRAPH_\nParcela Eroilor din Primul R\xc4\x83zboi Mondial. Parcela, situat\xc4\x83 \xc3\xaen cimitirul comunal de pe strada Cimitirului, are o suprafa\xc8\x9b\xc4\x83 de 210 m\xc2\xb2 \xc8\x99i a fost creat\xc4\x83 \xc3\xaen anii Primului R\xc4\x83zboi Mondial. \xc3\x8en cadrul ei sunt \xc3\xaenhuma\xc8\x9bi 168 de militari de diferite na\xc8\x9bionalit\xc4\x83\xc8\x9bi \xe2\x80\x93 maghiari, germani, ru\xc8\x99i, rom\xc3\xa2ni, slovaci, italieni \xe2\x80\x93 deceda\xc8\x9bi \xc3\xaen spitale sau \xc3\xaen prizonierat \xc3\xaen anii primei conflagra\xc8\x9bii mondiale. Parcela, \xc3\xaenconjurat\xc4\x83 de o bordur\xc4\x83 de piatr\xc4\x83, are 62 de cruci din granit pe care sunt gravate numele celor care odihnesc aici. Pe monumentul comemorativ este gravat \xc3\xaen limba maghiar\xc4\x83: \xe2\x80\x9eA hazaert 1914-1918 evekben/ h\xc3\xb6si halalt haltak\xe2\x80\x9d (\xe2\x80\x9e\xc8\x98i-au dat via\xc8\x9ba eroic pentru patrie. 1914-1918\xe2\x80\x9d); \xe2\x80\x9eEml\xc3\xa9k\xc3\xbcket h\xc3\xa1l\xc3\xa1s kegyelettel/ \xc3\xb6rzi a nemzet\xe2\x80\x9d (\xe2\x80\x9eNa\xc8\x9biunea p\xc4\x83streaz\xc4\x83 cu pio\xc8\x99enie amintirea lor\xe2\x80\x9d).\n_START_SECTION_\nDiverse\n_START_PARAGRAPH_\nCea mai \xc3\xaenalt\xc4\x83 construc\xc8\x9bie a ora\xc8\x99ului este un turn din zona industrial\xc4\x83, situat \xc3\xaentr-o zon\xc4\x83 mai pu\xc8\x9bin locuit\xc4\x83 (cea de \xe2\x80\x9edincolo de calea ferat\xc4\x83\xe2\x80\x9d) din vestul ora\xc8\x99ului._NEWLINE_\xc3\x8en jurul ora\xc8\x99ului se g\xc4\x83sesc Lacul Ro\xc8\x99u, Cheile Bicazului \xc8\x99i c\xc3\xa2teva sate (cu popula\xc8\x9bie \xc3\xaentre 3.000-7.000 locuitori)._NEWLINE_Localitatea are mari \xc8\x99anse de a deveni un ora\xc8\x99 turistic de prim rang, avantajat\xc4\x83 fiind de pozi\xc8\x9bia sa geografic\xc4\x83 potrivit\xc4\x83: \xc3\xaentre mun\xc8\x9bi, \xc3\xaen apropierea lacului de baraj natural Lacul Ro\xc8\x99u (la 25\xc2\xa0km), iar la 60\xc2\xa0km se afl\xc4\x83 sta\xc8\x9biunea Praid (aici se g\xc4\x83sesc Salinele Praid, una dintre cele mai mari mine de sare din \xc8\x9bar\xc4\x83 \xc8\x99i Europa). De asemenea se poate schia \xc3\xaen sta\xc8\x9biunea Izvoru Mure\xc8\x99ului (la 20\xc2\xa0km), pe v\xc3\xa2rful Bucin (situat pe drumul care face leg\xc4\x83tura cu Praid), sau se poate vizita sta\xc8\x9biunea Borsec (la aproximativ 50\xc2\xa0km).'